Αξιολόγηση της αρτηριακής σκληρίας στην προεκλαμψία με τη χρήση σύγχρονων μη επεμβατικών μεθόδων
Authors: Ανθουλάκης Χρήστος 
Published: December 2021

Η αρτηριακή σκληρία (ΑΣ) είναι μια έννοια που χρησιμοποιείται για να περιγράψει την ανελαστικότητα των αρτηριακών τοιχωμάτων. Μεγάλες επιδημιολογικές μελέτες δείχνουν ότι η ΑΣ αποτελεί έναν ανεξάρτητο προγνωστικό παράγοντα καρδιαγγειακής νοσηρότητας και θνησιμότητας τόσο σε χαμηλού όσο και σε υψηλού κινδύνου μη έγκυες γυναίκες. Ο δείκτης ενίσχυσης (Alx) και η ταχύτητα ροής του κύματος σφυγμού (PWV) είναι σε βάθος μελετημένα διαγνωστικά εργαλεία που χρησιμοποιούνται για την αξιολόγηση της ΑΣ. Ο Alx αποτελεί μια σύνθετη μέτρηση της κεντρικής ΑΣ προερχόμενος από την ανερχόμενη κυματομορφή της αορτικής πίεσης. Παρόλα αυτά, το “gold standard” των μετρήσεων της ΑΣ είναι η PWV. H PWV θεωρείται άμεσος δείκτης της ΑΣ, ενώ ο Alx θεωρείται έμμεσος δείκτης της ΑΣ και άμεσος δείκτης της αντανάκλασης του κύματος σφυγμού.Η προεκλαμψία (ΠΕ), μια μορφή υπερτασικής διαταραχής της κύησης, είναι μια από τις κύριες αιτίες μητρικής νοσηρότητας και θνησιμότητας. Περίπου 5% των κυήσεων παγκοσμίως επιπλέκονται από ΠΕ. Επίσης, οι κυήσεις που αναπτύσσουν ΠΕ εμφανίζουν μακροπρόθεσμα αυξημένο κίνδυνο καρδιαγγειακής νόσου και αγγειακού εγκεφαλικού επεισοδίου στις ερχόμενες δεκαετίες. Επιπροσθέτως, οι μελέτες υποστηρίζουν ότι η μητρική προδιάθεση για καρδιαγγειακή νόσο, η οποία εκδηλώνεται ως αυξημένη PWV και αρτηριακή πίεση πριν την κύηση, αποτελεί παράγοντα κινδύνου για εμφάνιση ΠΕ.Η βιβλιογραφία συγκλίνει στην παραδοχή ότι οι μετρήσεις της ΑΣ μπορούν να αναγνωρίσουν τις γυναίκες που αργότερα θα εμφανίσουν ΠΕ. Προηγούμενες μελέτες αναφέρουν αυξημένες μετρήσεις ΑΣ, τόσο κατά τη διάγνωση όσο και πριν από την εμφάνιση κλινικά εμφανούς νόσου. Τα ανωτέρω υποδεικνύουν ότι οι μετρήσεις της ΑΣ μπορεί να διαδραματίζουν κάποιο ρόλο στην πρόβλεψη της ΠΕ, με τις μετρήσεις ΑΣ να αποτελούν ένα αναπόσπαστο κομμάτι του αυξημένου κινδύνου μελλοντικής καρδιαγγειακής νόσου που παρατηρείται σε γυναίκες με ιστορικό ΠΕ.Πλειάδα μη επεμβατικών μεθόδων έχει αναπτυχτεί για την αξιολόγηση της ΑΣ. Λόγω της απλότητας, της αξιοπιστίας και της αναπαραγωγιμότητας, υπάρχει αυξανόμενο ενδιαφέρον για τις μετρήσεις ΑΣ με την ταλαντωσιμετρική μέθοδο σε κυήσεις που εμφανίζουν ΠΕ. Ο σκοπός της μελέτης αυτής ήταν να διερευνήσει εάν οι μετρήσεις ΑΣ με την ταλαντωσιμετρική μέθοδο, με τη χρήση 24ωρης περιπατητικής ή συνεχούς καταγραφής της αρτηριακής πίεσης, είναι σημαντικά διαφορετικές σε έγκυες με και χωρίς ΠΕ.Η παρούσα μελέτη ήταν προοπτική τύπου ασθενών-μαρτύρων σε μονήρεις κυήσεις που διαγνώστηκαν με ΠΕ (n = 46) έναντι νορμοτασικών κυήσεων (n = 46) μεταξύ 2014 και 2019. Στην ομάδα των ασθενών, οι κυήσεις που εμφάνισαν ΠΕ υποδιαιρέθηκαν στις πρώιμης-έναρξης ΠΕ (<34 εβδομάδες κύησης) και όψιμης-έναρξης ΠΕ (≥34 εβδομάδες κύησης) και διενεργήθηκε ανάλυση υποομάδων.Οι κύριες μετρούμενες παράμετροι ήταν η PWV, ο Alx, και ο Alx σταθμισμένος για καρδιακή συχνότητα 75 σφύξεις το λεπτό. Τα ανωτέρω μετρήθηκαν με τη χρήση αυτοματοποιημένης ταλαντωσιμετρικής συσκευής (Mobile O Graph 24h PWA), η οποία βασίζεται στην περιπατητική ή συνεχή καταγραφή της αρτηριακής πίεσης. Επιπροσθέτως μετρήθηκε το cIMT (carotid intima-media thickness).Σε κυήσεις που εμφάνισαν ΠΕ, σε αντιδιαστολή με νορμοτασικές κυήσεις, υπήρχαν σημαντικές διαφορές στον τρόπο της σύλληψης (P = 0,016), το ιστορικό προηγηθείσας καισαρικής τομής (P = 0,045), την ηλικία κύησης κατά τον τοκετό (P ˂0,001), τον τρόπο πραγμάτωσης του τοκετού (P ˂0,001), το βάρος γέννησης (P ˂0,001), τη συστολική αρτηριακή πίεση (P ˂0,001), τη διαστολική αρτηριακή πίεση (P ˂0,001), την PWV (P ˂0,001), τον Alx-75 (P ˂0,001), και το cIMT (P <0,001). Σε κυήσεις που εμφάνισαν πρώιμης-έναρξης ΠΕ, σε αντιδιαστολή με όψιμης-έναρξης ΠΕ, υπήρχαν σημαντικές διαφορές στη μητρική ηλικία (P = 0,015), βάρος (P = 0,009), δείκτη μάζας σώματος (P = 0,049), την καταγωγή (P = 0,044), στον τρόπο της σύλληψης (P = 0,02), την ηλικία κύησης κατά την εξέταση (P ˂0,001), την ηλικία κύησης κατά τον τοκετό (P ˂0,001), το βάρος γέννησης (P ˂0,001), τη συστολική αρτηριακή πίεση (P = 0,014), την PWV (P = 0,006), τον Alx-75 (P = 0,009), και το cIMT (P <0,001). Δεν υπήρχε σημαντική διαφορά στον Alx σε ούτε στη βασική ανάλυση ούτε στην ανάλυση υποομάδων.Συμπερασματικά, σε αντιδιαστολή με νορμοτασικές κυήσεις, η PWV, ο Alx-75 και το cIMT είναι αυξημένοι σε κυήσεις που εμφανίζουν ΠΕ. Οι μετρήσεις των δεικτών της ΑΣ με τη χρήση ταλαντωσιμετρικής μεθόδου πριν την εμφάνιση ΠΕ είναι απαραίτητες για να προσδιοριστεί εάν η PWV, ο Alx-75 και το cIMT είναι χρήσιμοι στην πρόβλεψη της ΠΕ.